Det Økonomiske og Sociale Udvalgs udtalelse om "Kommissionens forslag til Rådets forordning om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af forordning (EØF) nr. 2075/92"

(2002/C 94/05)

Rådet for Den Europæiske Union besluttede den 7. december 2001 under henvisning til EF-traktatens artikel 36 og 37 at anmode om Det Økonomiske og Sociale Udvalgs udtalelse om det ovennævnte emne.

Den 27. november 2001 henviste Det Økonomiske og Sociale Udvalgs præsidium det forberedende arbejde til ØSU's Sektion for Landbrug, Udvikling af Landdistrikterne og Miljø.

I betragtning af sagens hastende karakter udpegede ØSU på den 388. plenarforsamling den 20.-21. februar 2002 (mødet den 20. februar 2002) Nikolaos Liolios til hovedordfører og vedtog med 55 stemmer for, 34 imod og 3 hverken for eller imod følgende udtalelse.

1. Indledning

1.1. I anledning af interimvurderingen af fællesskabsbestemmelserne vedrørende den fælles markedsordning for tobak har Kommissionen udarbejdet dette forslag til forordning og forelagt det for Rådet. Det indeholder følgende forslag:

1.1.1. For høsten 2002 holdes præmierne på samme niveau som de seneste år for alle sortsgrupper undtagen sortsgruppe V, for hvilken præmierne reduceres med 10 %.

1.1.2. For høsten 2003 reduceres præmierne for alle sortsgrupper med 1 %, mens alle præmier for høsten 2004 nedbringes med 3% som følge af den øgede tilbageholdelse til Fællesskabets tobak.

1.1.3. For visse sorter fortsættes udbetalingen af tillægsbeløb som følge af en stigning i produktionsomkostningerne i de producerende lande.

1.1.4. Garantitærsklerne (kvoterne) mindskes for alle sortsgrupper, men især for sortsgrupperne I, II, III og V. Mere konkret ser situationen således ud:

>TABELPOSITION>

1.1.5. Med det nugældende system har medlemsstaterne mulighed for at anvende en ordning, hvorefter der bydes på alle dyrkningskontrakter (for alle sortsgrupper), forudsat at de meddeler dette rettidigt til Kommissionen. Med den foreslåede regulering får medlemsstaterne kun mulighed for at anvende en ordning, hvorefter der bydes på dyrkningskontrakter for bestemte sortsgrupper.

1.1.6. Man afskaffer den nationale kvotereserve, der blev dannet ved tilbageholdelse af mellem 0,5 % og 2 % af kvoterne og som skulle gives til unge og eksisterende tobaksavlere med henblik på at sikre en bæredygtig udnyttelse.

1.1.7. Fondens aktionsområder og bevillinger ændres, idet bidragene til Fonden øges betragteligt (tilbageholdelsen i tobakspræmierne bliver på 2 % i høståret 2002, 3 % i høståret 2003 og 5 % i høståret 2004). Mere konkret udskiftes den agronomiske forskning med foranstaltninger og aktioner, der skal fremme udviklingen af alternative indtægtskilder og alternative økonomiske aktiviteter for tobaksavlerne, samtidig med at indsatsen for at oplyse borgerne om tobaksprodukters skadelige virkninger for sundheden intensiveres.

1.2. De samlede budgetmæssige konsekvenser af forslaget til forordning løber op i 61,4 mio. EUR. Beløbet fremkommer ved beskæring af præmier og kvoter. Det fordeler sig som følger:

1.2.1. Der spares 31,4 mio. EUR på Fællesskabets budget gennem en reduktion af præmierne på 10 % for sortsgruppe V og en mindskelse af garantitærsklerne (kvoterne) for alle sorter.

1.2.2. Fællesskabsfonden for tobak tilføres yderligere 30 mio. EUR i perioden 2003-2004 (10 mio. EUR i 2003 og 20 mio. EUR. i 2004) som følge af den øgede tilbageholdelse til Fonden i præmierne til alle sortsgrupper (1 % i høståret 2003 og 3 % i høståret 2004).

2. Generelle bemærkninger

2.1. Kommissionens meddelelse "En bæredygtig udvikling i Europa for en bedre verden: En EU-strategi for bæredygtig udvikling"(1) indeholdt et forslag om omdirigering af støtten fra den fælles landbrugspolitik, så der ydes støtte til kvalitet og ikke kvantitet i produktionsmetoder og produkter.

2.2. Derfor har Kommissionen i sit forslag om fastsættelse af præmier og garantitærskler for tobak i blade angivet, at man efter en vurdering i 2002 bør tilpasse markedsordningen for tobak.

2.3. ØSU tager denne generelle hensigt til efterretning, men mener dog, at den endelige bedømmelse og stillingtagen også skal ske, når Kommissionen fremlægger sin vurdering og sit forslag vedrørende markedet for råtobak.

2.4. Da tobakssektoren har stor regional betydning i ugunstigt stillede områder, og da tobaksdyrkning primært foregår på små landbrug, er det yderst vigtigt, at Kommissionen allerede nu over en bred front indleder arbejdet med at finde alternativer.

2.5. ØSU konstaterer, at de beløb, som siden 1996 er blevet indbetalt til Fællesskabsfonden for tobak, hidtil er blevet anvendt for snævert.

2.6. ØSU henleder opmærksomheden på, at erfaringerne er dårlige for titusinder af producenter af sortsgruppe V, der frivilligt ophørte produktionen i perioden 1993-1994, idet de fleste af dem endte i arbejdsløshed, efter at de tre år med støtte (kompensation) var gået. De færreste af disse kunne finde nyt arbejde ved i andre brancher, og de egne, der var omfattet af programmet, er havnet i en tilstand af desorganisation og forfald.

2.7. ØSU anser den foreslåede reduktion af kvoterne i forslaget til forordning for at være for stor, navnlig for sortsgrupperne I og II, eftersom disse sorter hører til de mest efterspurgte i handelen. Netop pga. efterspørgslen har EU-producenterne igennem de senere år gennemført tekniske og agronomiske forbedringer med henblik på at tilpasse produktionen til markedets krav. Situationen på dagens marked for tobak i blade lægger ikke op til en reduktion af garantitærsklerne.

2.8. ØSU mener også, at forslaget om at mindske præmien med 10 % for tobakssorter under sortsgruppe V er overdrevent, eftersom dette kan udgøre en risiko for omstillingsprogrammerne for disse sorter, som medlemsstaterne gennemfører med succes med producenternes frivillige medvirken.

2.9. Med hensyn til de foreslåede ændringer i ordningen med udbud af dyrkningskontrakter og den årlige nationale reserve finder ØSU forslagene positive, og mener, at de alene i kraft af deres natur vil være med til at sikre, at udbudsproceduren fungerer godt, at forvaltningen gøres nemmere og at formaliteterne overholdes. Med henblik på en bedre overensstemmelse mellem EU-reglerne og reglerne i visse medlemsstater bør det fastsættes, at "dyrkningskontrakten og dens tildeling", som er omtalt i forbindelse med kooperativer i nogle landes regler, skal betragtes som svarende til "dyrkningskontrakten", jf. den nuværende EU-lovgivning (art. 9 i forordning (EF) nr. 2848/98).

2.10. Da midlerne til Fællesskabsfonden for tobak kommer fra tilbageholdelse ved selve kilden af en procentdel af det tilskud, som udbetales til producenterne, vil en hvilken som helst forhøjelse af procentdelen medføre en tilsvarende reduktion af præmien. Dette forslag må kigges nøje efter i sømmene, da det medfører en alvorlig reduktion af præmiesatserne. Efter ØSU's opfattelse kan den foreslåede forøgelse af Fællesskabsfonden for tobak hverken være lovlig eller korrekt, så længe der ikke forudgående er foretaget en vurdering af forvaltningen af Fonden, navnlig hvad angår anvendelsen af forskningsmidler og hvad angår resultaterne af forskningen.

2.11. Endelig vil ØSU gerne henlede opmærksomheden på Europa-Parlamentets holdning til den femte betragtning i Kommissionens forslag til forordning. Om denne betragtning skriver Europa-Parlamentet i sit udkast til betænkning(2): "Kommissionens udformning af denne betragtning foregriber på grundlag af, hvad der fortrinsvis er et debatoplæg, det endelige resultat af de afgørelser, der til sin tid skal træffes om den fremtidige tobaksordning, og det gør den endda uden at tage hensyn til følgende to elementer: at Det Europæiske Råd i Göteborg aldrig godkendte meddelelsen, men begrænsede sig til at opfordre Rådet til at undersøge forslagene med henblik på gennemførelse af en europæisk strategi for bæredygtig udvikling, samt at der i meddelelsen selv opstilles en række bestemmelser for de sektorer, der kan blive direkte berørt af tilpasningsprocessen som f.eks. tobakssektoren. Derfor kan man ikke tage et enkelt afsnit i meddelelsen ud, sådan som det sker i betragtning 5, uden at tage hensyn til de øvrige bestemmelser og forslag. Og desuden må der tages hensyn til, at debatten om den fremtidige markedsordning for tobak stadig er åben, medens man venter på de undersøgelser, som Kommissionen har forpligtet sig til at forelægge i år 2002."

2.11.1. Af ovennævnte grunde mener ØSU, at det er for tidligt at haste ændringer igennem, der kan få uforudsete sociale og økonomiske følger. Så længe der ikke fremlægges en undersøgelse af branchen til behørig vurdering (den vil efter planen først foreligge ved udgangen af 2002), er henvisninger, som den i femte betragtning i forslaget til forordning i modstrid med Kommissionens tidligere holdning. På denne baggrund mener ØSU, at den femte betragtning må udgå af det foreliggende forslag til forordning.

3. Særlige bemærkninger

3.1. ØSU henleder opmærksomheden på, at Kommissionen fremlægger sit forslag med en betydelig forsinkelse: da de endelige beslutninger måske vil blive truffet på et tidspunkt, hvor dyrkningen allerede er gået i gang, vil dette undergrave såvel dyrkningen som forarbejdningen og virke voldsomt forstyrrende på markedet.

3.2. ØSU opfordrer på denne baggrund Kommissionen til:

a) at forlænge den gældende ordning for tobak og forordning (EF) nr. 660/1999(3) for de kommende tre år (2002-2004), således at de nuværende præmieniveauer og garantitærskler (kvoter) fastholdes for alle sortsgrupper. ØSU foreslår under alle omstændigheder Kommissionen, at de kommende ændringer først træder i kraft fra 2003, og at ordningen for 2001 også kommer til at gælde for 2002,

b) at fastholde tilbageholdelsen på 2 % af præmierne til Fællesskabsfonden for tobak, som fastsat i Rådets forordning (EG) nr. 1636/98(4), i perioden 2002-2004, samt opretholde støtten til agronomisk forskning fra Fællesskabsfonden for tobak.

3.3. ØSU bifalder, at Kommissionen har taget initiativ til at give medlemsstaterne mulighed for at iværksætte projekter finansieret via Fællesskabsfonden for tobak, men finder det ude af proportioner at foreslå en forøgelse af tilbageholdelse alene på grundlag af interimvurderingen og uden egentlig forudgående revurdering af Fonden. I overgangsperioden indtil de midler, der er samlet i Fonden, anvendes effektivt og Fonden fungerer tilfredsstillende, bør al tilbageholdelse til Fonden fra præmierne til tobaksavlerne indstilles.

Bruxelles, den 20. februar 2002.

Göke Frerichs

Formand for

Det Økonomiske og Sociale Udvalg

(1) KOM(2001) 264 endelig.

(2) PE 307.209 af 9. januar 2002, begrundelse til ændringsforslag 1, s. 6 (ordfører: hr. Cunha).

(3) Rådets forordning (EF) nr. 660/1999 af 22. marts 1999 om ændring af forordning (EØF) nr. 2075/92 om fastsættelse af præmier og garantitærskler for tobak i blade pr. sortsgruppe og pr. medlemsstat for 1999-, 2000- og 2001-høsten, EFT L 83 af 27.3.1999, s. 10-14.

(4) Rådets forordning (EF) nr. 1636/98 af 20. juli 1998 om ændring af forordning (EØF) nr. 2075/92 om den fælles markedsordning for råtobak, EFT L 210 af 28.7.1998, s. 23-27.

BILAG

til Det Økonomiske og Sociale Udvalgs udtalelse

(forretningsordenens artikel 47)

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Hele teksten i forslaget til udtalelse erstattes med følgende: "1. Indledning

1.1. Kommissionens forslag er helt i tråd med meddelelsen fra Kommissionen 'En bæredygtig udvikling i Europa for en bedre verden: En EU-strategi for bæredygtig udvikling'(1), som ØSU tidligere har udtalt sig positivt om. Der foreslås en gradvis afskaffelse af tobaksstøtten, samtidig med at der gennemføres foranstaltninger med henblik på at udvikle alternative økonomiske aktiviteter og alternative indtægtskilder for såvel tobaksavlere som ansatte i tobaksindustrien.

1.2. Det fremgår af forslaget, at man har indledt en undersøgelse af den fælles markedsordning for råtobak, som vil gøre det muligt at forudsige, hvilke følger fællesskabslovgivningen vil få for råtobaksektoren.

1.3. Forslaget er et led i Fællesskabets bestræbelser på at mindske trusler mod folkesundheden og omlægge EU's landbrugsstøtte, så sunde produkter og metoder af høj kvalitet præmieres frem for kvantitet.

2. Generelle bemærkninger

ØSU bifalder Kommissionens forslag til forordning om præmier og garantitærskler for tobak i blade og bakker op om såvel forslaget om allerede nu at markere målsætningen om at afvikle tobaksstøtten som Kommissionens forslag til konkrete ændringer i den nuværende forordning (EØF) nr. 2075/92."

Begrundelse

Kommissionens forslag er sagligt og ligger helt på linje med meddelelsen "En bæredygtig udvikling i Europa for en bedre verden". Forslaget til udtalelse går imod disse principper. Jeg foreslår, at ØSU støtter Kommissionens forslag.

Afstemningsresultat

For: 44, imod: 55, hverken for eller imod: 3.

(1) KOM(2001) 264 endelig.